**Vidusskolēni aicināti iepazīt inženieru darbu būvniecībā, zemes pārvaldībā, mērniecībā un ģeodēzijā**

**Ik gadu pavasarī Latvijas Biozinātņu un tehnoloģiju universitātes – LBTU (iepriekš Latvijas Lauksaimniecības universitāte - LLU) mācībspēki un studējošie organizē praktiskas nodarbības vidusskolēniem, lai iepazīstinātu jaunos pētniekus ar tautsaimniecībā nozīmīgām inženieru profesijām būvniecībā, zemes pārvaldībā, mērniecībā un ģeodēzijā. Nodarbību sākums paredzēts 11. martā un tās ir bezmaksas visiem interesentiem.**

Izglītība inženierzinātnēs paver plašas darba iespējas, turklāt Valsts ieņēmumu dienesta dati liecina, ka tieši Jelgavā augstāko izglītību ieguvušie inženieri uzrāda visaugstākos nodarbinātības rādītājus valstī salīdzinājumā ar citu augstskolu absolventiem. Jau studiju laikā topošajiem jomas profesionāļiem piedāvā ne tikai prakses iespējas, bet arī darbavietas.

Eksperti lēš, ka tuvākajos gados it īpaši būvniecības nozarē būs nepieciešami augsti kvalificēti speciālisti, kuri apguvuši tehnoloģiju pielietojumu un spēj radīt jaunas, modernas un ilgtspējīgas būves. **Jauno būvdarbu vadītāju, būvuzraugu un projektētāju skolā** universitātes speciālistu vadībā ikviens varēs gūt priekšstatu par būvinženiera, būvdarbu vadītāja, būvuzrauga un būvkonstrukciju projektētāja profesiju specifiku, turklāt atklās šī darba nozīmīgumu un atbildību. Šogad īpaši izcels tēmas par koka ēku ilgtspējīgu projektēšanu un moduļu ražošanu no koka, kā arī neizpaliks ieskats lauksaimniecības ēkās un hidrobūvēs. **Nodarbības norisināsies 11. martā, 18. martā un 25. martā (sestdienās). Pieteikšanās notiek e-pastā:** [**sandra.gusta@lbtu.lv**](mailto:sandra.gusta@lbtu.lv)**.**

Kā stāsta "Jauno būvdarbu vadītāju, būvuzraugu un projektētāju skolas" vadītāja Sandra Gusta: "Šādu iespēju interesentiem piedāvājam jau kopš 2015. gada, lai klātienē varētu uzzināt par nozares iespējām, attīstību un inovācijām, iepazīt profesionālā bakalaura studiju programmas "[Būvniecība](https://www.llu.lv/lv/pamatstudijas/buvnieciba)" un īsā cikla profesionālā studiju programmas "[Būvniecība](https://www.llu.lv/lv/pamatstudijas/buvnieciba-1-limena)" studiju procesu, kā arī karjeras iespējas. Iegūstot izglītību kādā no minētajam studiju programmām, absolventi kļūst par zinošiem būvdarbu vadītājiem, būvuzraugiem vai būvinženieriem. Šogad jaunieši gūs priekšstatu gan par studentu dzīvi mūsu universitātē un fakultātē, gan par ēku projektēšanu un būvniecību, kas cieši saistītas ar inženiertehnoloģijām, dažādām datorprogrammām un būves informācijas modelēšanu (BIM)."

Savukārt jauniešiem trijās sestdienās martā un aprīlī būs iespēja izvērtēt arī zemes pārvaldības un mērniecības profesijas, bez kurām mūsdienās nevar iztikt neviena no tautsaimniecības nozarēm, kas izmanto zemi. Visa mums apkārt veidotā cilvēku pasaule, tās ērtums un drošība ir atkarīga no ģeodēzijas, mērniecības un zemes ierīcības inženieru "neredzamā" darba. Lai to iepazītu, aicinām apmeklēt Jauno zemes ierīkotāju un mērnieku skolas nodarbības **11. martā, 25. martā un 8. aprīlī (sestdienās). Pieteikšanās notiek e-pastā:** [**jolanta.luksa@lbtu.lv**](mailto:jolanta.luksa@lbtu.lv)**.**

"Ar mērniecības nozari ir saistītas neskaitāmas tautsaimniecības nozares, kā, piemēram, būvniecība. Uzsākot būvniecības plānošanu, ir nepieciešama mērnieka palīdzība topogrāfiskā plāna izstrādē. Mērnieks uzrauga būvniecības procesu - izsprauž pamatus pēc projekta, raugās, lai būve tiktu uzbūvēta konkrētajā vietā, kur tā paredzēta. Nodarbību laikā dalībnieki varēs iepazīties ar studiju vidi, mērniecībā izmantojamiem instrumentiem, izmēģināt savas spējas bezpilota gaisa kuģu vadībā, kā arī ielūkoties 3D modelēšanā. Universitātē īstenotā profesionālā bakalaura studiju programma "[Zemes ierīcība un mērniecība](https://www.llu.lv/lv/pamatstudijas/zemes-iericiba-un-mernieciba)" ir unikāla Latvijā un tajā tiek sagatavoti zemes ierīcības un mērniecības inženieri, kuru darbs ir nozīmīgs ne tikai privātajā sektorā, bet arī valsts pārvaldē un pašvaldību iestādēs. Inženieri ar savām zināšanām piedalās valstiski svarīgu objektu plānošanā un realizēšanā," papildina "Jauno zemes ierīkotāju un mērnieku skolas" vadītāja Jolanta Luksa.

Tāpat universitāte jauniešiem piedāvā iespēja iepazīt modernu profesiju – ģeoinformātikas inženieri. Tas ir speciālists, kurš pārzina, kā attālināti ar droniem iegūt datus par vidē notiekošo un tos izmantot jebkurā tautsaimniecības nozarē. Tādējādi jauniešiem, kuriem ir interese par ģeoinformātiku un tālizpēti, aicinām pievienoties **"Jauno ģeoinformātiķu un tālizpētes pētnieku skolas"** nodarbībās, kas notiks **11. martā, 25. martā un 8. aprīlī (sestdienās)**. **Pieteikšanās e-pastā:** [**vita.celmiņa@lbtu.lv**](mailto:vita.celmiņa@lbtu.lv)**.**

Profesionālā bakalaura studiju programmā "[Ģeoinformātika un tālizpēte](https://www.llu.lv/lv/pamatstudijas/geoinformatika-un-talizpete)" uzņemšana universitātē pirmo reizi tika realizēta 2022./2023. studiju gadā, tādējādi nodarbībās sniegs priekšstatu par šī nozares nozīmīgām tēmām: "Dalībnieki iepazīsies ar studiju programmas iespējām, studiju vidi un Jelgavu, uzzinās par kartogrāfiju, fotogrammetriju un bezpilota gaisa kuģiem, kā arī praktiski darbosies ar 3D modelēšanu, taču noslēgumā darbosies ar ģeogrāfiskās informācijas sistēmām, datorgrafiku un piedalīsies 3D printēšanā," informē "Jauno ģeoinformātiķu un tālizpētes pētnieku skolas" vadītāja Vita Celmiņa.

Dalībnieki iegūs punktus un labākie jaunieši pēc sekmīgas vidusskolas, ģimnāzijas vai tehnikuma absolvēšanas, iegūs tiesības studēt valsts budžeta finansētās vietās (izpildot LBTU Uzņemšanas noteikumu nosacījumus pamatstudijās) kādā no studiju programmām, kurā būs apmeklētas skolu nodarbības. Visas nodarbības norisināsies LBTU Vides un būvzinātņu fakultātē (Akadēmijas iela 11, Jelgava).

Detalizēta informācija pieejama [www.lbtu.lv](http://www.lbtu.lv).